दक्षिण अफ्रिकाको सानदार जित
सिमर भेर्नोन फिलान्डरले आफ्नो खेलजीवनको उत्कृष्ट बलिङ गरेपछि दक्षिण अफ्रिकाले सोमबार पहिलो टेस्टमा भारतलाई ७२ रनले पराजित गरेको छ । २ सय ८ रनको लक्ष्य 
पाएको भारत चौथो दिन खेलको अन्त्यमा ४२.४ ओभर खेल्दै १ सय ३५ रनमै अलआउट भयो । 
केपटाउन — सिमर भेर्नोन फिलान्डरले आफ्नो खेलजीवनको उत्कृष्ट बलिङ गरेपछि दक्षिण अफ्रिकाले सोमबार पहिलो टेस्टमा भारतलाई ७२ रनले पराजित गरेको छ । २ सय ८ रनको लक्ष्य पाएको भारत चौथो दिन खेलको अन्त्यमा ४२.४ ओभर खेल्दै १ सय ३५ रनमै अलआउट भयो । फिलान्डरले ४२ रन खर्चेर ६ विकेट लिए । सन् २०१३ यता उनले पहिलोपल्ट टेस्ट क्रिकेटको एक इनिङ्समा ५ वा सो भन्दा बढी विकेट लिएका हुन् । कागिसो राबाडा र मोर्ने मोर्केलले २–२ विकेट लिए । भारतले बिहानी सत्रमा दक्षिण अफ्रिकाको दोस्रो इनिङ्सलाई १ सय ३० रनमै अलआउट गरी खेल नियन्त्रणमा लिन खोजेको थियो । तर, सिमरमैत्री विकेटमा घरेलु टोलीको बलिङ आक्रामण भारतले झेल्न सकेन । आइतबार वर्षाका कारण तेस्रो दिनको खेल हुन सकेको थिएन, तर सोमबार ६४ ओभरमा १८ विकेट झरेको थियो । ती सबै विकेट सिमरहरूले आफ्नो नाममा लेखाए । ६५–२ बाट दिनको खेल सुरु गरेको दक्षिण अफ्रिकाले आफ्नो स्कोर त्यसको दोब्बर बनाउन त सक्यो । तर, त्यस क्रममा टोलीले आफ्नो अन्तिम ८ विकेट गुमाउन पुग्यो । मोहम्मद सामीले २८ र जसप्रित बुमराहले ३९ रन खर्चेर ३–३ विकेट लिई दक्षिण अफ्रिकालाई धराशायी बनाए । भुवनेश्वर कुमारले ३३ रन खर्चेर २ विकेट लिए । केही प्रतिरोध गरेका एबी डी भिलियर्सले दक्षिण अफ्रिकाबाट सर्वाधिक ३५ रन बनाए । उनी आउट हुने टोलीका अन्तिम खेलाडी थिए । घाइते सिमर डेल स्टेयनबिनै खेलेको दक्षिण अफ्रिकाविरुद्व भारतले पहिलो विकेटमा ३० रन जोडी राम्रो सुरुआत गरेको थियो । फिलान्डरले मुरली विजयलाई १३ रनमा आउट गरे । मोर्केलले अर्का ओपनर शिखर धवनलाई आउट गरेपछि भारतको विकेट झार्न सुरु गरेका थिए । चेतेश्वर पुजारा (४) मोर्केलको दोस्रो सिकार भए । कप्तान विराट कोहलीले २८ रन बनाए । उनलाई फिलान्डरले एलबीडब्लू आउट गरे । रोहित शर्मा १० रनमा फिलान्डरको सिकार हुने अर्का खेलाडी थिए । राबाडाले पहिलो इनिङ्सका हिरो हार्दिक पाण्डेयलाई १ रनमा आउट गरेपछि दक्षिण अफ्रिका विजयको नजिक पुगेको थियो । फिलान्डरले ४ बलको अन्तरमा ३ विकेट लिनेक्रममा रविचन्द्रन आश्विन र कुमारको साझेदारी मात्र तोडेनन् दक्षिण अफ्रिकालाई विजय नै बनाए ।आठौं विकेटमा ४९ रन जोड्ने क्रममा आश्विनले ३७ रन बनाए । कुमार १३ रनमा नटआउट रहे । फिलान्डरले सामी (४) र बुमराहलाई लगातार बलमा आउट गरे । तीन टेस्ट शृंखलाको दोस्रो टेस्ट शनिबार प्रिटोरियामा हुनेछ । तेस्रो टेस्ट जोहानेसबर्गमा हुनेछ ।